Diari Oficial de la Generalitat Valenciana


Sumari del DOGV 5142, del 24-11-2005 (2005/13222)

LLEI 8/2005, de 18 de novembre, de la Generalitat, de creació del Col·legi Professional d'Higienistes Dentals de la Comunitat Valenciana.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2005/11/18/8/dof/vci/html**

### Dades del document

Número de DOGV
:   5142

Data del DOGV
:   24-11-2005

Secció del DOGV
:   I. DISPOSICIONS GENERALS

Número del document
:   2005/13154


Data del document
:   18-11-2005

Organisme emissor
:   Presidència de la Generalitat

Tipus de document
:   Llei

Descriptors 

:   * professió paramèdica
    * col·legi professional
    * legislació
    * odontologia

LLEI 8/2005, de 18 de novembre, de la Generalitat, de creació del Col·legi Professional d'Higienistes Dentals de la Comunitat Valenciana. [2005/13578]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
La Constitució espanyola, en l'article 149.1.18, reserva a l'estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica estatal en esta matèria està inclosa en la Llei 2/1974, de 13 de febrer, sobre Col·legis Professionals; modificada per la Llei 74/1978, de 26 de desembre; el Reial Decret Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals, i el Reial Decret Llei 6/2000, de 23 de juny, de mesures urgents d'intensificació de la competència en mercats de béns i servicis.
  
Per la seua banda, l'Estatut d'Autonomia de la Comunitat Valenciana, confereix a La Generalitat la competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució. Fent ús d'estes competències, es va promulgar la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de col·legis professionals, amb àmbit d'actuació a la Comunitat Valenciana, es farà mitjançant una llei de La Generalitat.
  
La petició de creació del Col·legi Professional d'Higienistes Dentals de la Comunitat Valenciana, proposada amb esta denominació, va ser subscrita pels representants de l'Associació d'Higienistes Bucodentals de la Comunitat Valenciana, i l'àmbit territorial d'este és el de la Comunitat Valenciana.
  
La creació del Col·legi Professional d'Higienistes Dentals de la Comunitat Valenciana, des del punt de vista de l'interés públic, té com a objectiu la salvaguarda de la prevenció i la protecció de la salut dental dels ciutadans, conforme al principi de protecció de la salut, inclòs en l'article 43 de la Constitució espanyola.
  
Dins de l'activitat odontològica, la professió d'higienista dental, com a professió legalment reconeguda, es va crear per la Llei 10/1986, de 17 de març, sobre Odontòlegs i altres Professionals Relacionats amb la Salut Dental, desenrotllada pel Reial Decret 1594/1994, de 15 de juliol. Els higienistes dentals es defineixen, en la llei esmentada, com a aquells professionals que, amb el títol de formació professional de segon grau corresponent, tenen atribuïdes funcions de recollida de dades, realització d'exàmens sanitaris i el consell de mesures higièniques i preventives, tot això dins del camp de la promoció de la salut i l'educació sanitària bucodental, i poden col·laborar també en estudis epidemiològics i com a ajudants i col·laboradors de metges i odontòlegs.
  
Més recentment, el caràcter de professió també s'ha vist inclòs per la Llei 44/2003, de 21 de novembre, d'Ordenació de les Professions Sanitàries, en incloure-la, en l'article 2, dins de les professions sanitàries titulades. El títol oficial de tècnic superior en higiene bucodental està regulat pel Reial Decret 537/1995, de 7 d'abril, pel qual s'estableix el referit títol, i pel Reial Decret 549/1995, de 7 d'abril, que va determinar el currículum formatiu corresponent a este.
  
D'una altra banda, la constitució del col·legi permetrà dotar un col·lectiu de professionals d'una organització adequada, capaç de vetlar pels seus drets i interessos.
  
Ha d'assenyalar-se, igualment, que a la Comunitat Valenciana no hi ha cap consell autonòmic d'esta professió, per la qual cosa, com que el col·legi objecte de creació té el mateix àmbit territorial, haurà d'assumir les funcions del consell esmentat fins que es procedisca a la seua creació.
  
Per tot allò exposat, resulta procedent la constitució del Col·legi Professional d'Higienistes Dentals de la Comunitat Valenciana, en què s'integren els qui disposen de la titulació establerta en el Reial Decret 537/1995, de 7 d'abril, i els qui estiguen habilitats per exercir esta professió, d'acord amb allò disposat en el Reial Decret 1594/1994, de 15 de juliol i l'Ordre del Ministeri de la Presidència de 14 de maig de 1997, que desplega l'anterior, i pretenguen exercir professionalment l'activitat d'higienista dental a l'àmbit de la Comunitat Valenciana.
  
Article 1. Creació
  
Es crea el Col·legi Professional d'Higienistes Dentals de la Comunitat Valenciana, com a corporació de dret públic, amb personalitat jurídica pròpia i plena capacitat per al compliment dels seus fins.
  
Este col·legi serà regit en totes les seues actuacions pels preceptes bàsics de la legislació estatal en matèria de col·legis professionals, per la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, pel Decret 4/2002, de 8 de gener, del Consell de La Generalitat, pel qual es va aprovar el Reglament de Desenrotllament de la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, per esta llei, pels seus estatuts, per la resta de la normativa interna i tota la que siga aplicable generalment o subsidiàriament.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. El Col·legi Professional d'Higienistes Dentals de la Comunitat Valenciana agrupa els professionals que tenen la titulació de formació professional de segon grau, a què fa referència la Llei 10/1986, de 17 de març, sobre Odontòlegs i altres Professionals Relacionats amb la Salut Dental (en l'actualitat, tècnic superior en higiene bucodental, regulada pel Reial Decret 537/1995, de 7 d'abril) o hagen estat degudament habilitats per l'administració competent, d'acord amb allò previst en la llei esmentada i les disposicions que la despleguen. També podran integrar-se els qui hagen obtingut un altre títol estranger equivalent, degudament homologat.
  
2. Per a l'exercici de la professió d'higienista dental a la Comunitat Valenciana caldrà la incorporació al col·legi en els termes establerts en l'article 3.2 de la Llei 2/1974, de 13 de febrer, en la redacció que hi dóna el Reial Decret Llei 6/2000, de 23 de juny i, si fa el cas, la comunicació prevista pel precepte legal esmentat.
  
DISPOSICIÓ ADDICIONAL
  
Excepció a la incorporació obligatòria al col·legi
  
Queden exceptuats de la incorporació obligatòria al Col·legi Professional d'Higienistes Dentals de la Comunitat Valenciana, a què es refereix l'article 3 d'esta llei, aquells professionals que exercisquen exclusivament al servici de les administracions públiques en l'àmbit de la Comunitat Valenciana.
  
DISPOSICIONS TRANSITÒRIES
  
Procediment a seguir quant a l'aprovació
  
dels estatuts i constitució dels òrgans de govern
  
Primera
  
L'associació promotora de la creació del Col·legi Professional d'Higienistes Dentals de la Comunitat Valenciana designarà una comissió gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Professional d'Higienistes Dentals de la Comunitat Valenciana, en què es regulen la convocatòria i el funcionament de l'Assemblea Col·legial Constituent d'este col·legi, de què formaran part tots els professionals inscrits en l'esmentada associació, així com aquells que s'inscriguen en este termini que reunisquen els requisits necessaris per a l'ingrés en l'esmentat col·legi. La convocatòria es publicarà en el Diari Oficial de La Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Professional d'Higienistes Dentals de la Comunitat Valenciana i elegirà els membres dels òrgans col·legials de govern. També en formaran part els qui s'hagueren inscrit en este últim termini.
  
2. L'acta de l'Assemblea Constituent es trametrà a la Conselleria de Justícia i Administracions Públiques o òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de La Generalitat Valenciana.
  
DISPOSICIÓ FINAL
  
Entrada en vigor
  
La present llei entrarà en vigor l'endemà de la seua publicació en el Diari Oficial de La Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 18 de novembre de 2005
  
El president de la Generalitat,
  
FRANCISCO CAMPS ORTIZ


Còpia Permalink ELI